Novo Miloševo

**Novo Miloševo** () je naselje u Srbiji u opštini Novi Bečej u Srednjobanatskom okrugu, na putu između Novog Bečeja i Kikinde. Nastalo je posle Drugog svetskog rata ujedinjenjem dva sela: Karlovo (Dragutinovo) i Beodra. Stanovnika je nekada bilo skoro 10.000, dok je sada (2005.) po poslednjem popisu 6.900.

Prema popisu iz 2011. bilo je 6020 stanovnika.

## Historija
Novo Miloševo je sa oko 7900 stanovnika, drugo po veličini naseljeno mesto u opštini Novi Bečej. Nastalo je ujedinjenjem Karlova (Dragutinova ) i Beodre posle Drugog svetskog rata. Zapadnu granicu hatara sa Bačkom, čini reka Tisa, dok se na banatskoj strani graniči sa teritorijama sledećih naselja: Bočar, Kikinda, Bašaid i Novi Bečej.

Beodra je starije naselje, čiji prvi pomen seže u daleku 1331. godinu. Selo se pominje pod imenom Boldija, zatim Beka, pa Peadra (Nemci su ga tako zvali ), Beldora, Beldra (po nekadašnjoj vlastelinki ) i najzad Beodra. Na današnjoj lokaciji ustaljuje u periodu od 1742. do 1753. godine. Naseljavaju je Srbi doseljeni iz Potisja i Pomorišja. Prilikom prodaje državnih poseda feudalac, jermenin Bogdan Karačonji kupuje Beodru (i Topolu ) za 103000 forinti. Tada počinje intezivnije naseljavanje mađara, a u toku 1794, 1796. i 1805 doseljavaju se Nemci.

Za varošicu Beodra je proglašena 1805. i te godine grof Karačonji osniva „Poljoprivredni grad“. Tokom XIX i početkom XX veka niče većina sadašnjih ulica, dve crkve, sinagoga, dva velelepna spahijska dvorca, brojni ekonomski objekti na spahiluku, tri vetrenjače, petnaestak suvača, dva mlina, željeznička stanica, pošta i telegraf, više školskih objekata, dve ciglane, dve banke, velika zgrada opštine, dve biblioteke, te brojne zanatske, trgovačke i ugostiteljske radnje. Početkom XX veka Beodra ima nešto preko 4600 stanovnika...
 
Karlovo je mlađe naselje od Beodre. Nastalo je na današnjem mestu 1751. Prvo ime sela je bilo Plevna jer je mesto na kome se nalazilo ličilo na zrno žita uokvireno plevom. Mesto Plevna je nastala kao posledica naseljavanja militara, demilitarizovanih Srba koje je carica Marija Terzija 1751god. naselila prvo iz okoline Ade, a kasnije i iz drugih krajeva. Među prvim porodicama koje su se doselile bila je i porodica Popov zajedno sa porodicama Trbić, Bešlijin, Terzić, Nedin, Radović i Stanaćev. Nekoliko godina posle naseljavanja, selo menja ime u Karlovo po Karlu Lotarinškom ocu carice Marije Terezije. Zatim će 1918. godine, kada su ovi krajevi prisajedinjeni matici Srbiji, selo dobiti ime Dragutinovo po brigadnom generalu srpske vojske Dragutinu Ristiću, inače oficiru koji je oslobodio današnji Zrenjanin. Konačno posle Drugog svetskog rata se ova dva sela ujedinjuju i dobijaju ime Miloševo po partizanu Milošu Popovom. U Karlovu su rođeni mnogi važni i poznati ljudi, kako za srpski rod tako i za celokupnu svetku javnost. Neki od njih su: Teodor Pavlović osnivač i Prvi sekretar Matice srpske, Dragoljub Bešlin, takođe iz Dragutinova, poznati konstruktor aviona. Posebno je značajno što je projektovao i konsruisao prvi jugoslovenski i srpski avion sa ležećim položajem pilota, prvi avion sa mlaznim motorom i prvi sa strelastim krilom. Ranko Žeravica svetski poznat košarkaški trener, I Đura Jakšić je poreklom iz Dragutinova ali se prvog dana svog života sa svojom porodicom preselio u Srpsku Crnju gde je njegov otac kao sveštenik Srpske pravoslavne crkve dobio službu. Još jedna veoma važna ličnost je poreklom iz Karlova to je Dušan Popov po obrazovanju pravnik a po opredeljenju rodoljub, bonvivan i dvostruki špijun. Radio je za nemačku obaveštajnu službu a u stvari je bio agent britanskog MI6. Po njegovom liku je pisac i nekadašnji agent iste službe, Jan Fleming, napisao lik poznatog agenta 007.

## Demografija

U naselju Novo Miloševo živi 5265 punoletnih stanovnika, a prosečna starost stanovništva iznosi 39,3 godina (37,5 kod muškaraca i 41,2 kod žena). U naselju ima 2287 domaćinstava, a prosečan broj članova po domaćinstvu je 2,96.

Ovo naselje je uglavnom naseljeno Srbima (prema popisu iz 2002. godine), a u poslednja tri popisa, primećen je pad u broju stanovnika.

## Poznati Miloševčani
* Teodor Pavlović
* Đorđe Joanović
* Ranko Žeravica
* Ivica Koljanin
* Dragoljub Bešlin
* Radovan Vlahović
* Vojo Brstina
* Sredoje Stanaćev

## Povezano
* Štrudlijada
* Dvorac Karačoni u Novom Miloševu
* Srpska pravoslavna crkva u Novom Miloševu

## Reference

## Vanjske veze

* Mape, aerodromi i vremenska situacija lokacija (Fallingrain)
* Satelitska mapa (Wikimapia)
* Gugl satelitska mapa (Maplandia)
* Plan naselja na mapi (Mapquest)
* Dvorac u Novom Miloševu
* Srušeni dvorac u Novom Miloševu